Perussuomalaisten puheenjohtajan Jussi Halla-aho nimeää aloitteensa ehdoksi sen, että mielenosoitukset muista pakkopalautuksista loppuvat.

Perussuomalaisten puheenjohtaja Jussi Halla-ahon mukaan palautuspäätöksen saaneista turvapaikanhakijoista Suomeen voisivat jäädä ne perheet, joilla on pieniä lapsia.

Tälle on kuitenkin ehto: ei enää osoitettaisi mieltä muiden pakkopalautettavien puolesta.

Maanantaina Jyväskylässä syntyi yhteenotto poliisin ja turvapaikanhakijoiden välille, kun poliisi saapui hakemaan palautusmääräyksen hakenutta perhettä.

Perussuomalaisten puheenjohtaja Jussi Halla-aho olisi ehdollisesti valmis hyväksymään kielteisen turvapaikkapäätöksen saaneiden lapsiperheiden jäämisen toistaiseksi Suomeen. PETTERI PAALASMAA

Turvapaikanhakijoiden pakkopalautukset ovat aiheuttaneet tällä viikolla laajat poliisioperaatiot Jyväskylässä ja Kyyjärvellä.

Jyväskylässä poliisi joutui turvautumaan voimatoimiin, kun vastaanottokeskuksen asukkaat saartoivat kolmihenkistä perhettä poistamaan saapuneet poliisit.

Kyyjärvellä puolestaan kaksilapsisen perheen isä haettiin työpaikaltaan ja vanhempi lapsi päiväkodista, mutta äiti pakeni vauvan kanssa poliiseja.

Molemmissa tapauksissa kielteisen oleskelulupapäätöksen saaneet perheet on tarkoitus palauttaa Afganistaniin.

Halla-ahon kannanotto

Tapaukset ovat nostattaneet paljon keskustelua sosiaalisessa mediassa, ja tiistaina asiaan otti kantaa myös perussuomalaisten puheenjohtaja Jussi Halla-aho.

- Kun kielteisen oleskelulupapäätöksen saaneiden palautuksista puhutaan, medialla ja alan järjestöillä on tapana itkettää yleisöä pienillä lapsilla ja vauvoilla. Kuitenkin pieniä lapsia ja vauvoja on tulijoiden, hakijoiden ja palautettavien joukossa hyvin vähän, Halla-aho kirjoitti alkuillasta Facebookissa.

- Voitaisiinko siis ajatella kompromissia: Vauvat ja pienet lapset vanhempineen voivat toistaiseksi jäädä, MUTTA muut lähetetään takaisin? Eikä kukaan ala mukista?

Halla-aho lisäsi kirjoituksensa loppuun arvelevansa, että niin ei kuitenkaan tapahdu.

Poliisi ja turvapaikanhakijat ottivat yhteen Jyväskylässä maanantaina, kun poliisi oli hakemassa Afganistaniin palautettavaksi määrättyä perhettä. MIKA RINNE

Koskee pientä ryhmää

Halla-aho vakuuttaa Iltalehdelle olevansa tosissaan ehdotuksensa kanssa.

- Perussuomalaisten linjana on ollut se, että sikäli kun otetaan turvapaikanhakijoita, niin pitäisi suosia nimenomaan lapsiperheitä. Se olisi suotuisaa integroitumisen kannalta, Halla-aho sanoo.

Halla-aho kuitenkin muistuttaa kirjoituksessaan mainitsemastaan ehdosta.

- Jos lapsiperheet saavat jäädä, lopetetaan keskustelu siitä, että voidaanko poistaa kaikki ne muut, jotka ovat saaneet kielteisen päätöksen.

Halla-aho ei halua määritellä kuinka pitkä ajanjakso on hänen ehdotuksessaan mainitsema " toistaiseksi " , joksi ajaksi kielteisen päätöksen saaneet lapsiperheet voisivat jäädä Suomeen.

- Tämä on yleinen periaate, joka koskee pientä ryhmää suhteutettuna kaikkiin turvapaikanhakijoihin.

Perussuomalaisten puheenjohtaja sanoo pitävänsä Jyväskylän maanantaisia tapahtumia huolestuttavana.

- Se avaa vaarallisia ovia, jos media ja poliitikot osoittavat myötämielisyyttä sille, että säännöt eivät päde kaikkiin.